

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ**

**ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ**

**ΕΛΛΗΝΙΚΗΣ ΑΚΤΟΦΥΛΑΚΗΣ**

**ΚΛΑΔΟΣ Β΄(ΝΑΥΤΙΛΙΑΣ)**

**ΔΙΕΥΘΥΝΣΗ ΕΚΠΑΙΔΕΥΣΗΣ ΝΑΥΤΙΚΩΝ**

**ΤΜΗΜΑ Β’ (Γρ. Θεμάτων Ε.Ε.)**

**ΠΛΗΡΟΦΟΡΙΑΚΟ ΣΗΜΕΙΩΜΑ**

Για το έργο:

**«Υποστήριξη του συστήματος ναυτικής εκπαίδευσης των Ακαδημιών Εμπορικού Ναυτικού (Α.Ε.Ν.) σύμφωνα με τα διεθνή πρότυπα και τη συναφή ενωσιακή νομοθεσία»**

**ΕΙΣΑΓΩΓΗ**

Το νέο **«Εταιρικό Σύμφωνο Περιφερειακής Ανάπτυξης 2021-2027» («ΕΣΠΑ 2021-2027»)** αποτυπώνει σε μεγάλο βαθμό τις νέες προτεραιότητες της Ευρωπαϊκής Επιτροπής και τις νέες αναπτυξιακές προτεραιότητες της Ελλάδας για τα επόμενα χρόνια. Το νέο «ΕΣΠΑ 2021-2027» αποτυπώνει και θέτει προτεραιότητες για την ενίσχυση του παραγωγικού δυναμικού της οικονομίας, των υποδομών, των ανθρώπινων δεξιοτήτων και την ενδυνάμωση της κοινωνικής προστασίας.

**ΠΡΟΓΡΑΜΜΑ «Ανθρώπινο Δυναμικό και Κοινωνική Συνοχή» - ΕΣΠΑ 2021-2027**

Το Πρόγραμμα «Ανθρώπινο Δυναμικό & Κοινωνική Συνοχή 2021-2027» (ΠΑΔΚΣ) αποτελεί Τομεακό Πρόγραμμα της Προγραμματικής Περιόδου 2021-2027 με συγχρηματοδότηση από το ΕΚΤ+.

Το Πρόγραμμα στοχεύει σε μια πιο κοινωνική και χωρίς αποκλεισμούς Ευρώπη και Ελλάδα μέσω της υλοποίησης του Ευρωπαϊκού Πυλώνα Κοινωνικών Δικαιωμάτων (ΕΠΚΔ), σύμφωνα με το Στόχο Πολιτικής 4 της Προγραμματικής Περιόδου 2021-2027 και τους αντίστοιχους Ειδικούς Στόχους που οριοθετούν τη θεματολογία του και καλύπτει το σύνολο των Περιφερειών της χώρας.

Το Πρόγραμμα στοχεύει ειδικότερα:

* στη βελτίωση της πρόσβασης στην απασχόληση και την ενίσχυση της απασχολησιμότητας του ανθρώπινου δυναμικού, με ιδιαίτερη έμφαση στους νέους έως 29 ετών εκτός Απασχόλησης, Εκπαίδευσης και Κατάρτισης (ΕΑΕΚ),
* στη βελτίωση της ποιότητας και αποτελεσματικότητας των συστημάτων εκπαίδευσης και δια βίου μάθησης και στην ενίσχυση της ίσης πρόσβασης, χωρίς αποκλεισμούς, στην εκπαίδευση, κατάρτιση και δια βίου μάθηση,
* στην αντιμετώπιση της υλικής στέρησης
* στην προώθηση της κοινωνικής ένταξης και της ίσης πρόσβασης σε ποιοτικές υπηρεσίες υγείας
* στην προώθηση της κοινωνικής καινοτομίας

**«Υποστήριξη του συστήματος ναυτικής εκπαίδευσης των Ακαδημιών Εμπορικού Ναυτικού (Α.Ε.Ν.) σύμφωνα με τα διεθνή πρότυπα και τη συναφή ενωσιακή νομοθεσία»**

* Στο πλαίσιο του **ΕΣΠΑ 2021-2027** στο Πρόγραμμα «Ανθρώπινο Δυναμικό και Κοινωνική Συνοχή» :

Εντάχθηκε και υλοποιείται η πράξη «Υποστήριξη του συστήματος ναυτικής εκπαίδευσης των Ακαδημιών Εμπορικού Ναυτικού (Α.Ε.Ν.) σύμφωνα με τα διεθνή πρότυπα και τη συναφή ενωσιακή νομοθεσία», με **Π/Υ 19.848.360,00 €.**

* Στο πλαίσιο του **ΕΣΠΑ 2014-2020** στο Επιχειρησιακό Πρόγραμμα «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση 2014-2020» η Διεύθυνση Εκπαίδευσης Ναυτικών (ΔΕΚΝ):

Ενέταξε και υλοποίησε την πράξη **«Υποστήριξη του συστήματος ναυτικής εκπαίδευσης των Ακαδημιών Εμπορικού Ναυτικού (Α.Ε.Ν.) σύμφωνα με τα διεθνή πρότυπα και τη συναφή ενωσιακή νομοθεσία»** με συνολική απορρόφηση ύψους **21.137.907,60 €**.

Από την υλοποίηση της ανωτέρω πράξης (2016-2023) με βάση τα απολογιστικά στοιχεία το ποσοστό απορρόφησης του συνολικού προϋπολογισμού ανήλθε στο 99,96%.

**Βασικός στόχος** του έργου είναι η πρόσληψη επιπλέον εκπαιδευτικού προσωπικού στις Ακαδημίες Εμπορικού Ναυτικού (Α.Ε.Ν.) για την εξασφάλιση υψηλού επιπέδου παρεχόμενων σπουδών, τη βελτίωση του επιπέδου της ναυτικής εκπαίδευσης και κατ’ επέκταση της ναυτικής ικανότητας.

Στο πλαίσιο του έργου το ενισχυόμενο εκπαιδευτικό προσωπικό αναλαμβάνει, εκτός του διδακτικού έργου:

α) την **αξιολόγηση των σπουδαστών των Ακαδημιών** σχετικά με τις εργασίες που εκτέλεσαν στο πλοίο και τις γνώσεις και δεξιότητες που απέκτησαν κατά την πρακτική άσκηση επί πλοίου

β) δράσεις **προσέλκυσης νέων στο ναυτικό επάγγελμα** όπου μέσα από επισκέψεις και ομιλίες / παρουσιάσεις σε σχολεία της δευτεροβάθμιας εκπαίδευσης, πληροφορούν τους μαθητές για τις λεπτομέρειες, τις δυνατότητες και τις προοπτικές του ναυτικού επαγγέλματος.